جبرانین ایلک قوْشوق‌لاری اوْن‌آلتی یاشیندا "جبل" درگی سینده چاپ اوْلان چاغلارا قاییدیر. اوْنون قوْشماق و یازماقدان باشقا رسسام‌لیق یئته‌نه‌یی ده وار ایدی. چوخ چالیشقان ائیله‌جه یئته‌نک‌لی اوْلدوغوندان دوْلایی اوْن‌یئددی یاشیندا ابوعلی‌سینا، ابن خلدون و... بونلار کیمی آدلیم‌لارین طرح‌لرینی چکدیکدن سوْنرا، اوْن‌سکگیز یاشیندا رسسام‌لیق هونری‌نی گلیشدیرمک اۆچون فیرانسا نین پاریس شهرینده "رُدن" آدلی اوستادین محضیریندن اؤیرنمک اۆچون، اوْرایا گئتمه‌لی اوْلور. ایکی ایل اوْردا قالدیغی چاغدا "عوصیانکار روح‌لار" آدلی کیتاب ی‌نی، اینسانا اوْلان ظولمو آچیقلاماسی ایچ قاتی ایلا یازیب بیروت‌دا چاپ ائتدیردییی اۆچون کئلیسانین و عثمانلی دؤولتی نین حیرصلنمه‌سینه معروض قالیری. بو اوزدن کیتاب کئلیسانین آراجی ایله اوْدا چکیلیب، سوْنرا آنایوردو، بیروتا قاییتماسینا دا قاداغا قوْیولور. ایل‌لر سوْنرا جبران، "ساوچی" آدلی کیتابی‌نی عربجه‌ده یازدیغی زامانلا بیرگه، عثمانلی دؤولتی اوْنون سورگون حؤکمونو آرادان قالدیریر. آنجاق اوْ زامان خرچنگ آلیزلیغی (مرض سرطان) ایلا ووروشماقدا اوْلان آناسی، گنج باجیسی و قارداشی خسته‌لیک‌دن دوْلایی دونیالارین ده‌ییشدیک‌لری اۆچون جبران یئنی‌دن آمئریکایا دؤنمک مجبورییتینده قالیر. جبران بیرچوْخ آدلیم یازارلارلا ایلگیده اوْلدوغو اۆچون اوْنلاردان اؤزل ائتگی‌لر آلماقدایدی. 1912 میلادی ایلیندهسوریه لی-لبنانلی سورگونده اوْلان یازارلارلا بیرگه، "قلم توپلومو" آدلی درنه‌یین تمل داشینی قوْیور.